# Guirionéeu ag er Religion/Chapistr 22

| ◄ Péguement é teliér dougein en teiche hun nès eid er péhèd. | Diæz bras-é hum gorrigein ag er fal accustumanceu hag e za ag er goal deicheu. | Ag er péhèd véniel.  ► |
En hani e héli é hoal deicheu e hra d’é inean goulieu, péré e zou forh dangerus, ér galon hag ér sperèd.
1° Ér galon, é ma diæz-bras en dout quæ a nehai. N’hum anquinér quet forh-æz ag ur péhèd péhani e za ag un dra-benac e gârér, pé de béhani ne vennér quet gobér brézel. Fachet vér, e larér, en dout péhèd ; el larèt e hrér, mæs liès en hum drompér. Ne vér quet perpet fachet en dout groeit er péhèd ; mæs fachet-vér ma hès péhèd ér péh e hrér, rac ni e garehé ne vehé quet a béhèd ér péh e blige t’emb. Fachet-vér en dout péhèd, rac m’en dè ret covessat hag hum gorrigein ag er fallanté ; mæs hàg ean e vé quæ a nehou, rac ma offance Doué ? Ar er poénd-cé é teliehé er péhour atterce é galon.
Ni e lar penaus er péhèd e zisplige t’emb ; ha de bihue ne zispligehé quet ? Displigein e hra memb d’er ré libertinan. Ni e larehé gùel er huirioné a pe larehemb é ma en néhance e zisplige t’emb, er respet ag en dud, er boén e zou doh hum gorrigein, ha nepas er péhèd nag en offance e hra de Zoué.
Dougein e hrér calz muyoh a vout goapeit guet er bed, a hobér ur bénigen benac, a hum ziæssat, eit ne zougér er péhèd. Gùir-é enta penaus é ma diæz qùittat ur si, drest peb-tra a pe vér accustumet doh-t-hou, a p’en dès er fallanté gouniet er galon.
2° N’en dé quet diæssoh quer bihan distag er spered doh-t-hou ; rac penaus feahein un droug péhani e zal er ræson, e vougue er rebreicheu, un droug ha ne vennér quet hanàouèt ?
A pe santér é vér douguet eid un dra-benac, é credér forh-æz penaus é hellér en héli hemb gobér péhèd erbet. Er gousciance, er sclærdér ag er fé, conzeu Doué ne zismantant quet calz dishanàuedigueah ha dalledigueah ur spered péhani ne cheleu nameit doh é goal deiche. En instructioneu, hàg ind e hellehé didrompein un dén péhani e grèd er hontrel d’er péh e larér dehou ? De betra é chervige discoein splandér d’un dén e chair é zeulegad, ha penaus gùellat d’en hani ne grèd quet é ma clan ?
Hà n’en dé quement-cé e zou caus m’en dé quen diæz gobér d’en dud youanq santein péh quen dangerus-é aveit-hai hum hantein guet rai a hardéhtæt, ha péh quer cablus-é ur garanté quer contrel de lézen en Eutru Doué, caranté péhani e den quement a valeurieu ar vab-dén ? Hà n’en dé hoah en dalledigueah-zé e zou caus d’un dén lous sellêt èl hoarieu ha treu a nitra er péhedeu méhussan ha blaouahussan ? d’en dud a galité bout taulet d’er bligeadur ha d’er gloër, hag é léh digueor ou deulegad ar en dangérieu ag ou hondition, e grèd é ma permettet dehai en dispigneu bras ha fol, bihuein é bobance hag ér bligeadur ? Hà n’en dé ehué manq a hanàouèt ou inclinationeu diréglet-é, é ta quement a dud de vout staguet doh ou madeu, de vout fur a p’ou hollant, de vout cri é quevér er peur hag er ré e zou delierion dehai, ha ne huélant quet mui é ma en avarice hag en intérès-é ou gounit ? Hà n’en dé quement-cé e zou caus de baudmad a dud bout teichet de hoal-gonz, d’hobér goab, de fachein eid en distérran tra, de refus a bardonnein hag a huélèt er ré en dès-ind offancet ; ne huélant quet penaus émant hemb caranté, hag é vihuant hemb gout, én un ivi hag ur haz dalhabl, guet er greden penaus é mant dibéh deustou d’er scandal e hrant.
Hà n’en dé en digastæt é quevér en offance e hrér de Zoué e zou caus de guement a hoarierion, a finandèd, a veàuerion péré e zarempret bamdé en tavarneu, credein penaus ne hrant quet droug erbet, ha ma ta de guement a dud avaricius sellèt èl mad el labour hag er marhadeu d’en dèieu santel, hag e grèd é ma mad dehai er chicanereah hag en drompereah ér marhadeu ? Hà n’en dé hoah eid er ræson-cé é ta de guement a dadeu hag a vameu, dallet dré spered er bed pé dré ur garanté rai vras doh ou bugalè, souffrein én ou fameil disordreu ha scandal péré ne vennant quet hanàouèt, na credein, na mirèt ? Hà n’en dé anfin rac ne hanàuér quet en teicheu cuhettan ér galon, e zou caus m’hum accus quer fal quement a dud ag ou fèhedeu brassan, ha m’en dint quer scrupulus d’hum accusein ag ou fauteu distér ?
Er prophèt en doé enta ræson de larèt : Pihue e hanàu é béhedeu ? Er garanté disordr doh-omb hun hunan, en teiche eid er pligeadurieu hag er madeu ag en doar, e zou èl ur gogussen tihue péhani e dihoella er ræson, èl un ahuél velimus péhani e voug a nebedigueu er splandér ag er fé. Mar-a-béhèd eit péré ne vér quet quen douguet, e hanàuér, hag hum gorrigein e hrér a nehai ; mæs er péhedeu groeit dré bligeadur, e zou el liessan er ré dangerussan eid er salvedigueah ; ne hanàuér quet spis er vamen, nag er malice a nehai, nag er remæd énep dehai, rac ne vennér quet ou hanàouèt. Spiet enta ar-n-ah hou ç’hunan, hum examinet erhat, pedet ha clasquet er moyand d’hum instrugein.
1° Deustou d’er boén e zou é torrein er fal accustumanceu diazéet ar goal-indinationeu, me guemér a hinihue er résolution de labourat eit distrugein er ré e zou ên-an... Péré ind-i ? - 2° M’em bou recour liès eit quement-cé doh er beden, er sacremanteu, er méditation ag er gùirionéeu bras ag er religion ; ha me zihoallou a han-an eit dihouriennein er fal deicheu-zé. Deit d’em secour, ô men Doué ! acelfin ma hellein hesquein eit jamæs er vamen crihue-cé a guement a béhedeu.